钦定古今图书集成/明伦汇编/官常典/第541卷 > 冯祯
## 钦定古今图书集成/明伦汇编/官常典/第541卷 > 冯祯

按《明外史》本传：“祯，绥德卫人。起家卒伍，累功为本卫
指挥佥事。弘治末，擢署都指挥佥事，守备偏头关，寻
充参将，分守宁夏西路，以勇敢闻。寘𫔍反，驰奏告变。
事平，进署都指挥同知。已擢副总兵，协守延绥。正德
六年七月，盗起中原，诏以所部千五百人入讨，至阜
城，遇贼，下令毋顾首级，毋贪卤获。军锋锐甚，贼遂大”
奔，逐北数十里，俘斩八百六十有奇。进解曹州围，俘
贼魁朱谅。录功，进都督佥事。明年春，刘惠、赵𬭼乱河
南，连陷鹿邑、上蔡、西平，遂平舞阳。叶纵掠南顿、新蔡、
商水、襄城，复还驻西平。祯偕副总兵时源、参将神周、
金辅击败之。贼奔入城，官军塞其门，乘夜焚死千馀
人，斩首称是，馀贼溃而西。巡抚邓璋等朝崇王于汝
宁，宴饮连日。贼招散亡，势复振。陷鄢陵、荥阳、氾水、巩。
围河南府三日，诸军始追及之。贼屯洛南觇，官军饥
疲，迎战，右哨金辅不敢渡。洛祯及源周方阵，而后哨
参将姚信所部京军忽驰祯前，失利先遁。阵乱，贼齐
进。祯下马殊死斗，援绝死焉。赠洛南伯，赐祭葬，授其
子大金都督佥事。后贼平，论功，复荫一子，世百户。明
年是日，祯死所，风霾大作。又明年亦如之。伊王奏闻，
敕有司建祠，岁以死日致祭。寻用给事中李铎言，岁
给米二石，帛二疋，赡其家。